اسلام آباد: وزیراعظم محمد شہباز شریف پارینے کہ پولیو نا چٹفنگ، مہلک ناجوڑی تیان چناتے بچفنگ و غذائیت نا کمتی نا ویل آتا مون ءِ توننگ حکومت نا اولیت ءِ۔ داخیال آتا درشانی ءِ او سے شنبے نادے آ بل اینڈ ملینڈا گیٹس فاؤنڈیشن نا شریک چیئرمین بل گیٹس تون ٹیل فون آ گپ وتران کرسا کرے۔ وزیراعظم بل گیٹس تون جان جوڑی و سیکٹر پروگرام تا بابت امور آ گپ وتران کرے۔ وزیراعظم بل اینڈ ملینڈاگیٹس فاؤنڈیشن نا پاکستان اٹ خذمت آتا ستاءِ کرسا پارے کہ بل اینڈ ملینڈا گیٹس فاؤنڈیشن تون اواری اٹ برجاکمکاری ءِ پین گچین و نتیجہ خیز جوڑ کننگ خواہک۔ اوپارے کہ وسیلہ غاتیٹی غٹ انا اوار ی کن ساڑی حکومت خصوصی چکار کننگ ءِ۔ بل گیٹس وزیراعظم شہبازشریف نا سرکڑدہ ئی و پولیو نا چٹفنگ کن پاکستان نا کوشست آتا ستاءِ کرسا پارے کہ پولیو دین آن چناتے معذور مننگ آن بچفنگ کن پاکستان نا پبی کمک ءِ برجاتخنہ۔ وزیراعظم و بل گیٹس غذائیت نا کمتی، سٹنٹڈ گروتھ (بے پورو نشوونما)، ناجوڑی تیان بچفنگ نا المی خذمت آتا فراوانی نا بابت ہم گپ وتران کرے۔ داکان بیدس مائیکرو پے منٹ گیٹ وے”راست“ و قومی بچت پروگرام ءِ ڈیجیٹل کننگ نا بابت امور آہم سجفیر۔ وزیراعظم و بل گیٹ خڑکی کمکاری و شریداری عمل آن کاریم ءِ برجاتخنگ آ ہم امنا کریر۔ یات سلے کہ بل اینڈ ملینڈا گیٹس فاؤنڈیشن پاکستان اٹ جان جوڑ و ایلو راجی آسودہی تا پروگرام چلیفنگ ءِ۔
(اے پی پی)
(اے پی پی)
